text: Razzia mod udenlandske arbejdere
  23 november 2010 kl. 08.29
  Skat gennemførte sent mandag aften en omfattende razzia ved Danish Crown slagteriet i Horsens.
  50 kontrollører gik især efter udenlandske arbejdere, der har "glemt" at registrere deres biler her i landet, selv om de har fast bopæl i Danmark. Registreringsafgiften skal betales i løbet af 14 dage.
  Skattefolkene fik hjælp af politiet til at samle de udenlandske biler på en samkørselsplads, hvor skattefolkene udspurgte dem om deres bopæl. Det var især polske arbejdere, der blev stoppet.
  Fire biler blev beslaglagt under aktionen, oplyser Skat. 24 personer skal have deres forhold nærmere undersøgt. 32 har været til samtale og har fået besked om, at der bliver holdt øje med dem. 
  Skat laver tirsdag en opgørelse over udbyttet af aktionen.
  